***«Олоххо бэлэмнээх буол»***

*(уруогу таhынан ыытыллар бырайыак)*

***Колодезникова Туйаара Анатольевна,***

***Никулина Софья Павловна,***

*Алын сүһүөх кылаас учууталлара*

*Н. Д. Неустроев аатынан Уус-Таатта орто оскуолата*

*Таатта улууһа, Уус-Таатта сэл.*

Таатта улууһун Н.Д.Неустроев аатынан Уус-Таатта орто агропрофилированнай оскуолатын алын сүһүөх кылаастарын учууталлара **«Олоххо бэлэмнээх буол»** диэн бырайыагынан үлэлиибит.

Билиҥҥи кэмҥэ инники былааҥҥа иитии уонна үөрэтии процеһын, гуманизациялааһын (киһини ытыгылааһын), оҕо эт-хаан уонна өй-санаа өттүнэн доруобуйатын харыстааһын, бөҕөргөтүү, кини толору сайдыытын соруктара тураллар. Бу соруктары ситиһэргэ **«Олоххо бэлэмнээх буол»** диэн бырайыак олук уурар.

Оҕолор тус интэриэстэрин учуоттаан доруобуйаны тупсарыы, киһи айылҕа оҕото буоларын өйдөтүү, чөл олоҕу тутуһуу, оҕо олоххо бэлэмнээх буола улаатарыгар тулалыыр эйгэ сабыдыала иитэр – үөрэтэр үлэтэ быстыспат ситими ыларын учуоттуубут.

**Бырайыак сыала**: Хас биирдии оҕо олох ханнык баҕарар түгэнигэр бэйэтин кыаҕын, билиитин сөпкө туһанан сайдарын ситиһии.

**Үлэ соруктара**:

* Хас биирдии оҕо тус баҕатын, уйулҕатын учуоттаан сөптөөх эйгэни тэрийии;
* Төрөөбүт дойдуга, тулалыыр айылҕаҕа тапталы иҥэрии;
* Оҕо тулалыыр эйгэтин уонна олоххо сэрэхтээх буолуутун, билиитин – сатабылын сайдыытын кэтээн көрүү;
* Оҕоҕо сөптөөх, туһалаах идэҕэ туһаайар үлэлэри ыытан инники сайдыыларыгар олук ууруу.

Бырайыак түһүмэхтэрэ:

Үлэ хаамыытын торумнааһын, кылаастарынан модульнай эбии дьарыктары

(Никулина С.П. – “Мин эйгэм”, Варламова А.Е. – “Дойду сурахтаах – алаас ааттаах”, Неустроева Л.С. – “Оҕо сайдыытыгар - түөлбэ талааннаах дьоно”, Колодезникова Т.А. – “Төрөөбүт түөлбэм айар куттаахтара”) тэрийэн үлэлэтии;

* Эбии дьарыктар тахсыыларынан сылга биирдэ “Тулалыыр эйгэ уонна ОБЖ” олимпиадатын улуустар икки ардыларыгар тэрийэн ыытыы;
* Үөрэнээччилэр уонна учууталлар үлэлэрин түмүгүн киэҥ эйгэҕэ тарҕатыы;

Ханнык баҕарар оҕо иитиллэн тахсар алаһа дьиэлээх, сүүрэр-көтөр тэлгэһэлээх, тулалаан турар айылҕалаах. Оҕо киһи быһыытынан иитиллэн тахсарыгар кылаас таһынааҕы үлэ көрүҥнэрэ сүҥкэн оруолу ылаллар.

Бырайыак дьарыктара:

 **“Мин эйгэм”** эбии дьарык. Манна маҥнайгы уонна иккис кылаас үөрэнээччилэригэр оҕо-оҕону кытта алтыһар эйгэтэ тэриллэр. Сүрүннээн хамсаныылаах оонньуулар, остуол оонньуулара, өйү сытыылыыр оонньуулар ыытыллаллар.

**“Дойду сурахтаах – алаас ааттаах”** эбии дьарык. Туох барыта алаһа дьиэттэн, төрөөбүт сиргиттэн саҕаланар. Ол иһин бу эбии дьарыкка сүрүн болҕомто төрөөбүт дойду туһунан билиигэ, төрөөбут дойду туһунан билиигэ, төрөөбүт сиринэн киэн туттууга, төрөөбүт дойдуга тапталы иитиигэ ууруллар.

**“Оҕо эргиччи сайдыытыгар – түөлбэ талааннаах дьоно”** эбии дьарык. Бу дьарыкка орто оскуола краеведческай музейын кытта ыкса сибээстээх үлэ ыытыллар. Төрөөбүт нэһилиэкпититтэн тахсыбыт саха классик суруйааччыларыттан биирдэстэрэ Н.Д.Неустроев, кини бииргэ төрөөбүт балтыта, бастакы дьахтар оҕо суруйааччыта А.Д.Неустроева олохторун, айымньыларын үөрэтии ыытыллар. Маны таһынан нэһилиэктэн тахсыбыт бастыҥ иистэнньэннэр, уустар, учуонайдар, медалистар, тыа хаһаайыстыбатын тутаах үлэһиттэрэ, булчуттар, суоппардар, ыанньыксыттар, идэлэригэр бэриниилээх үлэһиттэр – учууталлар, быраастар, атыыһыттар, ырыаһыттар, үҥкүүһүттэр сырдатыллаллар.

**“Төрөөбүт түөлбэм айар куттаахтара”** эбии дьарык. Манна орто оскуола, нэһилиэк библиотекаларын кытта ыкса сибээстээх үлэ барар. Бу дьарыкка нэһилиэктэн тахсыбыт айар куорсуннаахтар, суруйааччылар, олохторо, айар үлэлэрэ үөрэтиллэр.

Сылын аайы ыытыллар улуустар икки ардыларынааҕы “Тулалыыр эйгэ уонна ОБЖ” олимпиадабытыгар Томпо, Таатта, Чурапчы улууһун үөрэнээччилэрэ бэлэмнээх кэлэн 4 түһүмэххэ (“Визитка”, “Олимпиада”, “Капитаннар күрэхтэрэ”, “Веселые старты” – ОБЖ) күрэхтэһэн, билиилэрин тургутан бараллар.

Улуустар икки ардыларыгар “Тулалыыр эйгэ уонна ОБЖ” олимпиадатыгар

Уус-Таатта орто оскуолатын үөрэнээччилэрин хамаандатын кыттыыта

|  |  |
| --- | --- |
| Үөрэх дьыла | Миэстэ |
| 2013-2014 | 3 миэстэ |
| 2014-2015 | 1 миэстэ |
| 2015-2016 | 2 миэстэ |
| 2016-2017 | 3 миэстэ |
| 2017-2018 | - |

4-с кылаас үөрэнээччилэригэр “Тулалыыр эйгэҕэ” Бүтүн Россиятааҕы

 бэрэбиэркэлиир үлэ түмүгэ

|  |  |  |  |
| --- | --- | --- | --- |
| Үөрэх дьыла | “5” | “4” | “3” |
| 2015-2016 | - | 9 | 10 |
| 2016-2017 | 1 | 10 | 7 |
| 2017-2018 | 9 | 6 | 2 |

Улуустар икки ардыларыгар ыытыллар “Тулалыыр эйгэ уонна ОБЖ”

олимпиадатыгар оскуолалар кыттыылара

|  |  |
| --- | --- |
| Үөрэх дьыла | Оскуола ахсаана |
| 2013-2014 | 7 |
| 2014-2015 | 7 |
| 2015-2016 | 5 |
| 2016-2017 | 6 |
| 2017-2018 | 6 |

Уус-Таатта орто оскуолатын үөрэнээччилэрэ

“Маҥнайгы хардыы” НПК кыттыылара

|  |  |  |  |  |  |
| --- | --- | --- | --- | --- | --- |
| Үөрэх дьыла | Оҕо ахсаана | 1 миэстэ | 2 миэстэ | 3 миэстэ | Номинация |
| 2014-2015 | 4 | 1 | 1 |  |  |
| 2015-2016 | 4 | 1 |  | 1 |  |
| 2016-2017 | 5 | 2 | 1 | 1 |  |
| 2017-2018 | 7 | 1 |  | 3 | 1 |

Уус-Таатта орто оскуолатын үөрэнээччилэрэ

республиканскай олимпиадаларга кыттыыларын түмүгэ

|  |  |  |
| --- | --- | --- |
| Үөрэх дьыла | “Мой живой мир” | Агроолимпиада |
| 2017-2018 | Аянитова Элона-2 миэстэ | Деляева Ньургуйаана-1 миэстэ |
| 2018-2019 | Макарова Дарина-2 миэстэ | Христофорова Александра-2 миэстэ |

Онон, “Олоххо бэлэмнээх буол” бырайыак иһинэн тэриллэр хас биирдии дьарык, дьарыктар тахсыыларынан ыытыллар “Тулалыыр эйгэ уонна ОБЖ” олимпиадата үөрэнээччигэ төрөөбүт дойдутунан киэн туттарга, эт-хаан өттүнэн сайдыылаах буоларга, киэҥ билиини ыларга, сиэрдээх иитиигэ төһүү күүс буолар.

Оҕо хаһан баҕарар ханна да сырыттар бириэмэтин бэйэтигэр туһалаахтык атаарарга үөрэнэр. Кини тулалыыр эйгэтин болҕомтолоохтук үөрэтэн сыныйа сылдьар буолар. Итинэн оҕо бириэмэтин таах халтайга атаарбат, мэлдьи үтүөҕэ кэрэҕэ тардыһа, туһалааҕынан дьарыктанар киһи буолар. Сөпкө сайдан иһэр оҕо билиэн-көрүөн баҕата күүстээх, өйүгэр оҥорон көрүүтэ сөптөөх, кэрэҕэ тардыһыылаах буолара саарбаҕа суох.

Онон, быйылгы үөрэх дьылыттан бу бырайыакпытын саҥардан, оҕо сатабылыгар олоҕуран үлэбитин икки түһүмэххэ арааран былааннаатыбыт.

**Бастакы түһүмэх: “Сатабыллаах оҕобун”.**

Бу уларыйа турар түгэҕэ биллибэт олоххо саҥа үйэ киһитэ билиитин көрүүтүн, сатабылын быыстала суох сайыннара эрэ турдаҕына, бэйэтин ииттэр кыахтаах. Билигин сатабыл үйэтэ үүннэ. Биһиги хайдах сатабыллаахтык дьаһанаммыт, саҥа үйэ хаҕыс ирдэбилигэр дьүөрэлээн олохпутун дьоһуннаахтык сайыннарарбыт, биһигиттэн бэйэбититтэн тутулуктаах. Идэни сөпкө талыы киһи олоҕор олус эппиэттээх, дьылҕатын быһаарар. Оҕону идэҕэ уһуйуу аан маҥнай кырдьык дьиэ кэргэнтэн саҕалаан, онтон оскуолаҕа тиийэр. Биһиги оскуолабытыгар оҕолор олохторугар туһалаах идэни талалларыгар көмө буоллун диэн маннык күрэҕи ыытар оруннаах.

Түһүмэхпит сыала: оҕо олоххо бэлэмнээх буоларыгар иҥэринэр сатабылларын сайыннарыы.

1 сатабыл – “Фотограф”. Бэриллибит бириэмэҕэ, фотоаппарытынан сөпкө туһанан, араас темалары хаартыска нөҥүө арыйыы.

2 сатабыл – “Дизайнер”. Бэриллибит темаҕа араас матырыйааллартан открытка оҥоруу.

3 сатабыл – “”Парикмахер”. Кыыс оҕо суһуоҕун кэрэ көстүүлээх гына оҥоруу.

4 сатабыл – “Архитектор”. Бэриллибит бириэмэҕэ картонунан дьиэ макетын оҥоруу.

5 сатабыл – “Иистэнньэҥ”. Бэйэ эскиһинэн, выкройка оҥорон куукулаҕа таҥас тигии.

6 сатабыл – “Повар”. Күөрчэх ытыйыы.

7 сатабыл – “Агроном”. Дьиэ сибэккилэрин үөрэтии, рассаданы сөпкө көһөрөн олордуу.

8 сатабыл – “Модельер”. Киһи таҥнар таҥаһын тупсаҕай көстүүлээх гына оҥоруу.

Сайдыбыт, олоҕурбут сатабыл – оҕо өйдүүр уонна туттар дьоҕура, дьарыга айар талаанын ситиһиилээх буолуутун олоҕун устата хааччыйар, хаҥатыһар суолталаах.

Оҕону идэҕэ сыһыарыы сүрэхтээх, айымньылаах, көҥүл үлэһит киһи оҥоруу соло гыммакка солбуйа сылдьан дьарыгырдар үтүө үгэс оҕо өйүн сытыылыыр, идэҕэ үөрэтэр, сайыннарар, сайаҕас киһи оҥорор.

**Иккис түһүмэх “Мин эйгэм”(квест-игра)**

Түһүмэх сыала: тулалыыр эйгэҕэ харыстабыллаах сыһыаны иитии, билиини хаҥатыы, сэрэхтээх буолуу сатабылларын иҥэрии, эт-хаан өттүнэн сайыннарыы.

1 станция – “Тииҥ мэйии”. Тулалыыр эйгэҕэ олимпиада.

2 станция – “Фортуна”. Бэриллибит бириэмэҕэ араас мүлчүргэннээх сорудахтары толорон финалга тахсыы.

3 станция – “Картанан үлэ”. Болдьох бэлиэлэри туһанан, хаартыскаттан көрөн сир былаанын оҥоруу.

4 станция – “Таайбараҥ”. Көрбөккө эрэ илиитинэн тутан –хабан көрөн кыыллары, көтөрдөрү таайыы.

5 станция – “Көрдөөх стартар”

Оҕо тутан-хабан, толкуйдаан, этинэн-хаанынан тулалыыр эйгэтин чугастык ылынарыгар бу үлэ ыытыллар. Дьэ, ол иһин биһиги оҕолорбутун алын сүһүөх кылаастан оҕо өйүн, толкуйун сайыннарар уонна сааһылыыр, кэрэни дууһатыгар иҥэринэр сыаллаах тулалыыр эйгэни өйүүргэ уонна тупсарарга дьайар күүстээх санааны иҥэрэн “Олоххо бэлэмнээх буол” диэн бырайыак ылынан үлэлии олоробут.

Маннык тэрээһиннэр сылын аайы тэриллэн үлэлээтэхтэринэ инникибит сырдык, үүнэр ыччаппыт сайдыылаах, олоххо бэлэмнээх иитиллэн тахсара саарбаҕа суох.